I-ca-yaa 14
Luny nath jɔk pecä
1
Bi Kuoth Nhial tekɛ kɔ̱a̱c lɔaac kɛ Je-kɔb kä bɛ I-thɛ-rɛl nyɔk kɛ mëk kä bɛ kɛ jäkä muundiɛn. Kä bi jur rɔ̱ ma̱tkɛ, bikɛ cieŋ kɛɛl kɛ dhɔr Je-kɔb. 
2
Kä bi döör kɛ luɔc muundiɛn, kä bi ji̱ I-thɛ-rɛl kɛ jak kä kuaany, wutni kɛnɛ män muun Kuɔth Nhial. Bikɛ nɛy tëë pɛɛckɛ jak kä pɛ̈ɛ̈c, kä bikɛ nɛy tëë ciaŋkɛ kɛ a jiäk ruac.
Pɛ̈ɛ̈n kua̱r Bɛ̈-bi-lɔn
3
Kɛ cäŋ in bi Kuoth Nhial yɛ moc kɛ lɔ̱a̱ŋ rɛy riknikun kɛnɛ cuɔ̱cdun kɛ la̱t ëë jiääk ëë ca yɛ jak kä kuaany, 
4
bi yɛn dit ɛmɛ kɛt ni kuäär Bɛ̈-bi-lɔn wä yɛn i̱,
“Ci ciaŋ jiääk kua̱r thuɔ̱k,
ruecdɛ min jiääk cɛ thuɔ̱k!
5
Ci Kuoth Nhial buɔ̱m
ji̱ jiäkni to̱l,
ɛn kɛɛt ruëc ruëëcni,
6
min la dua̱ckɛ naath kɛ kɛ̈c
a thil käp cuɔ̱ŋ,
min ruackɛ naath kɛ gak
kɛnɛ ciaŋ jiääk mi
thil pälikä.
7
Wi̱c muɔ̱ɔ̱n kɛɛliw tëë mal
kä bitdɛ,
kɛt kɛn ni diit.
8
A cäŋɛ ni ki̱er kɛnɛ
luɔ̱ɔ̱r Lɛ-ba-nɔn,
liakɛ rɔ̱ kɛ ji̱n kuäär
wäkɛ i̱,
‘Ɛn täämɛ ciku loc ni piny,
cɛ thil ram mi bi
nɛy lɛ jɔap piny.’
9
Kä ro̱l jɔɔkni pinyi
cɛ rɔ rialikä
kɛ ɣöö bɛ ji̱ lor mi wi̱i̱ wä,
kä bi yiey tëë ci wä ji̱
lät kä malɛ,
nɛy diaal tëë la ruëëc
wi̱i̱ muɔ̱ɔ̱n,
bi yieykiɛn rɔ̱ jiɛc wi̱i̱ kɔamni
kuäärädiɛn,
kɛn nɛy tëë la kua̱r dööri.
10
Bi kɛn diaal ruac kɛ ji̱ wäkɛ i̱,
‘Ji̱n bä ci kɔ̱a̱c ce̱tnikɛ kɔ!
Ci ku ce̱tnikɛ kɔ pa̱ny!’ ”
11
Ca liakdu ni kɛɛliw nööŋ piny
ni ro̱o̱l jɔɔkni,
amäni jiööth thuɔmniku,
te ni lɔa̱a̱t pinydu,
kä kɔ̱a̱m kɛ kɛn la kuumdu mɔ.
12
Ci kulɛ pɛ̈ɛ̈n i̱di ni puɔ̱ɔ̱rä,
lö Ciɛr Bakä,
kä gat Po̱o̱tdä!
Ca ji̱ yuɔr ni piny,
ji̱n ram mëë ci
döör kɔŋ ka̱n!
13
Kä curi ruac kɛ lɔcdu i̱,
“Ɣän bä wä nhial,
ɣän bä kɔm kuäärädä la̱th
ni wi̱i̱ ciɛri Kuɔth,
ɣän bä nyuur wi̱i̱ kɔam min te
nhial wi̱i̱ pa̱a̱m dolä,
min te ni nhial pääm
Dha-pon.
14
Ɣän bä wä ni nhial pua̱a̱ri,
ɣän bä rɔ jak kä ce̱tnikɛ
Kuoth in Di̱t ni Jɛn.”
15
Duundɛ ɣöö ca ji̱ nööŋ piny
ni ro̱o̱l jɔɔkni,
ci räth ni piny puɔ̱ɔ̱l.
16
Kä nɛy tin ba ji̱ nɛn
ba ji̱ guic,
kä bikɛ thiec wäkɛ i̱,
“Nɛmɛ ɛ jɛn wut ëë ci wi̱c
muɔ̱ɔ̱n kɔŋ tar,
mëë ci kuääri kɔŋ yɔ̱k,
17
mëë ci ɣɔw kɔŋ jak kä
ce̱tkɛ därdɔaar,
mëë ci wi̱i̱kɛ kɔŋ däk,
mëë cu pɛ̈ɛ̈ckɛ pën
wä cieŋ?”
18
Kua̱r wec muɔ̱ɔ̱n diaal
cikɛ tɔ̱ɔ̱c kɛ mal,
ram ɔ ni kɔ̱k kunyädɛ,
19
duundɛ ɣöö ca ji̱ yiäk,
ca ji̱ yuɔr ɛ na̱n
kä kɔ̱a̱a̱k kunyädu,
ce̱tnikɛ kaar mi ca lo̱k,
ci rɔ kum kɛ nɛy ti ci li̱w,
nɛy tin ca näk kɛ ko̱r,
nɛy tin ci wä
rɛy dööli puɔ̱ɔ̱l,
ce̱tnikɛ ri̱ŋ nath ti
dɔanykɛ kɛ ciök.
20
/Ca ji̱ bi kony ce̱tkɛ kɛ,
kɛ ɣöö ci mundu däk,
ci nɛɛku näk.
Ɛ gaat nɛɛni tin ji̱ jiäkni
/ca lɛ nyɔk kɛ këk!
21
Riali gua̱a̱th mi ba gaatkɛ
näk thi̱n ikä,
kɛ kui̱ dueeri gua̱nikiɛn.
Akɛ /ca mun nyɔk kɛ käni,
akɛ /ca wi̱c muɔ̱ɔ̱n nyɔk
kɛ thia̱ŋ kɛ wi̱i̱kiɛn.
22
Kä cu Kuoth Nhial in la Ruey Ɣɔaa wee i̱, “Ɣän bä kɛ̈k Bɛ̈-bi-lɔn woc kɛnɛ nɛy tin ŋot kɛ tëk kɛ gaatkɛ kɛnɛ kuaykɛ. 
23
Ɣän bä jɛ jak kä gua̱a̱th muɔ̱lguɔ̱ɔ̱c kä pul pi̱i̱ni, kä bä jɛ yiɛc kɛ yi̱ec däkä, ruac ni ɣän Kuoth Nhial in la Ruey Ɣɔaa.”
Ruac go̱o̱kä mi jiääk kɛ kui̱ A-thi-ri-ya
24
Ci Kuoth Nhial in la Ruey Ɣɔaa
rɔ yac i̱,
“Bɛ tuɔɔk ce̱tnikɛ min cä car,
bɛ tuɔɔk nikɛ duɔ̱ɔ̱p
in cä caar ni jɛ.
25
Ɣän bä kuäär A-thi-ri-ya
däk muundä,
kä bä jɛ dɔany kɛ ciök
wi̱i̱ pa̱a̱mdä.
Ɣän bä gäkdɛ woc kä nɛɛkä,
bä la̱tdɛ min bɛc woc
kä nɛɛnikä.”
26
Nɔmɔ ɛ jɛn min cä car
kɛ kui̱ wec muɔ̱ɔ̱n kɛɛliw,
ɛ jɛn buɔ̱mdä min bä däk
ni döör diaal.
27
Mi ci Kuoth Nhial in la
Ruey Ɣɔaa duɔ̱ɔ̱r car,
ɛŋa dëë jɛ woc ɔ?
Kä mi duääcɛ naath,
ɛŋa mi dëë jɛ ka̱p cuɔ̱ŋ?
Ruac go̱o̱kä mi jiääk kɛ kui̱ Pi-li-thɛt
28
Kɛ ruɔ̱n ëë li̱w kɛ kuäär ni A-ɣadh, cu ruac go̱o̱kä nɛmɛ ben wëë i̱,
29
“A lo̱ckun /ci tɛth
lö ji̱ Pi-li-thɛt diaal,
kɛ ɣöö ci kɛɛt in
dua̱ckɛ yɛ tööl,
kɛ ɣöö bɛ ce̱tnikɛ min la thɔ̱l
thɔ̱l dɔ̱diɛn mi bɛc ni jɛn
a di̱eeth,
ɛn kuäär ɛmɔ bɛ ce̱tnikɛ thɔ̱l
mi tho̱ŋ naath.
30
Bi gaat nɛɛni tin can
mi̱th rɛy malä,
kä bi nɛy tin thil ŋu
tɔ̱ɔ̱c kɛ mal,
duundɛ ɣöö bä gaatku näk
kɛ buɔth,
bɛ nɛɛku diaal tin
ŋot kɛ tëk näk.
31
Wieeɛ lö thiekni, rötdɛ lö wi̱i̱,
a lo̱ckun bath lö yɛn ji̱
Pi-li-thɛt diaal!
Kɛ ɣöö bi tol ben kui̱c caam,
ɛ rɛm mi thilɛ ram
mi dual thi̱n.”
32
Ɛ luɔc ŋukä ba luɔ̱c kɛn
ja̱a̱k döör ɛmɔ ɔ?
Bakɛ jiök i̱, “Ci Kuoth Nhial
Dha-yɔn la̱t,
kä nɛy tin cuc thi̱n
bikɛ luäk jek rɛydɛ.”
